کرونا کا پھیلاؤ جاری، کیا دنیا پھر لاک ڈاؤن کی طرف جا رہی ہے؟
وہ ممالک جہاں وبا کے پھیلاؤ میں کمی آنے یا معاشی مشکلات کے باعث لاک ڈاؤن اور دیگر پابندیوں میں نرمی کی گئی تھی وہاں ایک مرتبہ پھر پابندیاں عائد کی جا رہی ہیں۔
ویب ڈیسک — نیوزی لینڈ کی وزیرِ اعظم جسٹن آرڈرن نے دو ہفتے قبل ہی کرونا وائرس کو شکست دینے کا دعویٰ کرتے ہوئے ہر قسم کی پابندیاں اٹھانے کا اعلان کیا تھا۔ لیکن ایک مرتبہ پھر وہاں یہ وبا پھیلنا شروع ہو گئی ہے۔ نیوزی لینڈ میں پیر کو مزید دو افراد میں وائرس کی تشخیص ہوئی ہے جس کے بعد وہاں وبا سے متاثرہ زیرِ علاج مریضوں کی تعداد نو ہو گئی ہے۔ حکام کا کہنا ہے کہ وائرس سے متاثر ہونے والے تمام افراد وہ ہیں جو حال ہی میں بیرونِ ملک سے وطن پہنچے ہیں جب کہ اُنہیں قرنطینہ کر دیا گیا ہے۔ تاہم ملک میں ایک مرتبہ پھر کرونا وائرس کے پھیلاؤ کا خدشہ ظاہر کیا جا رہا ہے۔ نیوزی لینڈ کے حکام نے یہ دعویٰ بھی کیا ہے کہ مقامی سطح پر وائرس کے پھیلاؤ کے شواہد نہیں ملے ہیں۔ اسی طرح چین میں بھی کرونا وائرس کے نئے کیسز تھم گئے تھے لیکن گزشتہ ایک ہفتے کے دوران دارالحکومت بیجنگ سمیت دیگر شہروں سے نئے کیسز رپورٹ ہونا شروع ہوئے ہیں۔ بیجنگ میں متاثرہ علاقے ایک مرتبہ پھر سیل کیے جا رہے ہیں جب کہ اسکول اور ہر قسم کی تقریبات پر پابندی عائد کر دی گئی ہیں۔ چین کے نیشنل ہیلتھ کمیشن نے پیر کو تصدیق کی ہے کہ مزید 18 افراد میں وائرس کی تشخیص ہوئی ہے۔ اس طرح کرونا سے متاثرہ 89 افراد کا علاج کیا جا رہا ہے جب کہ کرونا کے مشکوک 129 مریضوں کو آئسولیشن میں رکھا گیا ہے۔ پاکستان میں بھی کرونا وائرس سے متاثرہ علاقوں کو سیل کیا جا رہا ہے۔ ملک کے سب سے بڑے شہر کراچی کے علاوہ لاہور، اسلام آباد اور صوبۂ پنجاب اور خیبر پختونخوا کے مختلف علاقوں کو سیل کیا گیا ہے۔ بھارت کی ریاست تمل ناڈو کے شہر چنئی اور تین اضلاع میں 30 جون تک کے لیے مکمل لاک ڈاؤن کر دیا گیا ہے۔ حکام کا کہنا ہے کہ بعض بندشوں میں نرمی کے ساتھ ملک بھر میں اسمارٹ لاک ڈاؤن کیا جا رہا ہے۔ آسٹریلیا کی ریاست وکٹوریا میں بھی نئے کیسز سامنے آنے پر ایک مرتبہ پھر بڑے مجمعے پر پابندی عائد کر دی گئی ہے۔ حکام نے گھروں میں پانچ افراد سے زیادہ اور عوامی مقامات پر دس افراد سے زیادہ کے جمع ہونے پر پابندی عائد کی ہے۔ میبلرن شہر کی چھ میونسپلٹیز کو 'نو گو زون' قرار دیا گیا ہے۔ وفاقی محکمۂ صحت کے حکام نے شہریوں کو ہدایت کی ہے کہ وہ کرونا وائرس سے متاثرہ میلبرن کی چھ میونسپلٹیز میں نہ جائیں اور وہاں مقیم افراد اپنے علاقے سے باہر نہ نکلیں۔ جنوبی کوریا میں بھی مزید 17 افراد میں وائرس کی تشخیص ہوئی ہے۔ ایک ماہ کے دوران ایک دن میں رپورٹ ہوںے والے کیسز کی سب سے زیادہ تعداد ہے۔ نئے کیسز سامنے آنے کے بعد جنوبی کوریا نے پاکستان اور بنگلہ دیش کے لیے نئے ویزوں پر پابندی عائد کر دی ہے۔ اسرائیل کے وزیرِ اعظم نے ایک بار پھر ملک میں لاک ڈاؤن کا عندیہ دیا ہے۔ اسرائیل میں کرونا وائرس کے کیسز کی تعداد 20 ہزار ہو گئی ہے جس کے بعد وزیرِ اعظم بن یامین نیتن یاہو نے کہا ہے کہ اگر ماسک پہننے اور سماجی دوری کی احتیاط پر عمل درآمد نہ کیا گیا تو نہ چاہتے ہوئے لاک ڈاؤن کی طرف جانا پڑے گا۔